དུས་སྐབས་དྲུག་པ།ལྷ་བླ་མ་ཡེ་ཤེས་འོད་ཀྱི་སྐུ་ཚེའི་སྟོད་ལ་སྙེ་བོ་ལོ་ཙཱ་བ་དབྱིག་གི་རིན་ཆེན་སོགས་ཀྱི་ཡན་ལག་བརྒྱད་པའི་སྙིང་པོ་བསྡུས་པ་དང་།དེའི་རང་འགྲེལ།གཅེས་གྲུབ་སོགས་རྒྱ་གཞུང་འགའ་ཞིག་རྒྱུད་སྤེལ་མཛད་ཡོད་ཀྱང་།གཙོ་བོ་ནི།ལོ་ཆེན་རིན་ཆེན་བཟང་པོས།ཡན་ལག་བརྒྱད་པ་དང་།འགྲེལ་ཆེན་ཟླ་ཟེར།རྟ་དཔྱད་ཤ་ལི་ཧོ་ཏྲ་སོགས་བསྒྱུར་མཛད།སློབ་གྲྭ་བ་ཁག་གཅིག་བསྡུས་ནས།བརྒྱད་པ་རྩ་འགྲེལ་སློབ་གཞི་གཙོ་བོར་གནང་།གཞུང་ལག་ལེན་དང་བཅས་པ་དར་ཞིང་རྒྱས་པར་མཛད།ལོ་ཆེན་དེས་སློབ་མ་མང་པོ་གསོ་སྐྱོང་གནང་བའི་ནང་ནས་གཙོ་ཆེ་བ་སྤུ་རངས་ཀྱི་སྨན་པ་མི་བཞི་ཡིན།དེ་དག་མཁས་ཤིང་གྲགས་ལ་ཕྲིན་ལས་ཤིན་ཏུ་རྒྱས་པས་སྐབས་དེའི་དབུས་གཙང་གི་སྨན་པ་ཕལ་ཆེར་འདི་དག་གི་སློབ་བརྒྱུད་དུ་གྱུར།ཆེར་རྗེ་ཞིག་པོ་དང་།གཙང་སྟོད་དར་མགོན་པོ་སོགས་རིམ་པར་རྒྱུད་ནས་བོ་དོང་ཨེའི་ཕྱོགས་སུ་རྒྱུན་འཕེལ།ཇོ་བོ་རྗེ་དང་།ནག་ཚོ་ལོ་ཙཱ་བས་ཤ་སྦྱོར་བདུད་རྩི་དར་ཡ་ཀན་བསྒྱུར།མགོ་དཔྱད་དྲ་བ་སྡོམ་པ་སོགས་མན་ངག་ཁ་ཤས་མཛད།ཞང་སྟོན་ཆེན་པོ་དང་།བི་ཇི་སྨན་ནག་པ་ལས་མཉམ་མེད་དྭགས་པོ་ལྷ་རྗེས་གསན་ནས་གསོ་དཔྱད་ཀྱི་ལག་ལེན་རྒྱ་ཆེར་སྤེལ།ལོ་ཆེན་རིན་བཟང་གི་དངོས་སློབ་ཞང་ཞུང་པ་ཤེས་རབ་འདོ་ནས་རིམ་བརྒྱུད།གཡུ་ཐོག་རྒྱ་གར་རྡོ་རྗེ་དང་།གཡུ་ཐོག་བརྗིད་པོ།ཁྱུང་པོ་རྡོ་རྗེ་བར་དུ་བརྒྱུད་ནས་འཕེལ།དུས་དེ་ཙམ་ན་གྲྭ་མངོན་དབང་ཕྱུག་འབར་བས་བདུད་རྩི་སྙིང་པོ་གསང་བ་མན་ངག་གི་རྒྱུདཀྱི་དཔེ་གཏེར་ནས་བཞེས།གནས་བརྟན་དར་མ་གྲགས་དང་།སྟོད་སྟོན་དཀོན་མཆོག་སྐྱབས།གཡུ་ཐོག་གསར་མ་ཡོན་ཏན་མགོན་པོའི་བར་དུ་ཆིག་བརྒྱུད་ཀྱིས་སྤེལ།གཡུ་ཐོག་ཡོན་ཏན་མགོན་པོ་ལ་བཤད་སྲོལ་ཐམས་ཅད་ཀྱི་གཞུང་ལག་ལེན་དང་བཅས་པའི་གདམས་ངག་ཡོངས་རྫོགས་ཀྱི་བཀའ་བབས།བདུད་རྩི་སྙིང་པོ་གསང་བ་མན་ངག་རྒྱུད་ཉིད་རྩ་བར་བཟུང་།དེའི་སྟེང་དུ་བརྒྱད་པ་དང་།སྙིང་པོ་བསྡུས་པ་རྩ་འགྲེལ་དང་།དེ་མིན་སྔར་ཡོད་བོད་ཀྱི་སྨན་གཞུང་ལག་ལེན་དང་བཅས་པས་ཁ་སྐོང་།གཡུ་ཐོག་རྙིང་མ་ནས་བཟུང་མི་རབས་༡༣བར་དུ་བརྒྱུད་པའི་ལག་ལེན་མན་ངག་གིས་ཟུར་བརྒྱན།བདེ་བཤེས་སྨན་གྱི་བླ་མས་དངོས་སུ་ཞལ་གཟིགས་ལུང་བསྟན།དབུགས་དབྱུང་།སྤྲུལ་པའི་དྲང་སྲོང་རིག་པའི་ཡེ་ཤེས་དང་།ཡིད་ལས་སྐྱེས་ཀྱིས་ཞུ་བ་དང་།ཞུ་ལན་གྱི་ཚུལ་དུ་རྒྱུད་བཞི་ཡོངས་རྫོགས་གསུངས་པའི་དག་པའི་གཟིགས་པ་ཉིད་གཞིར་བཞག་སྟེ་བཀའ་དངོས་དང་ཁྱད་མེད་པའི་བདུད་རྩི་སྙིང་པོ་ཡན་ལག་བརྒྱད་པ་གསང་བ་མན་ངག་གི་རྒྱུདདཔལ་ལྡན་རྒྱུད་བཞི་ཞེས་འཛམ་གླིང་ཀུན་ཏུ་ཡོངས་སུ་གྲགས་པ་གསོ་དཔྱད་ཀུན་གྱི་རྒྱལ་པོ་འདི་ཉིད་རྩོམ་སྒྲིག་གནང་།སྐོར་ཚོམ་སྟོང་ཐུན་བཅུ་གཅིག་སོགས་ཆ་ལག་གི་སྐོར་འགའ་ཞིག་ཀྱང་བརྩམས་མཛད།སྒོ་བཞི་རེ་ཐང་དུ་སློབ་མའི་ཚོགས་མང་དུ་བསྡུས་ནས་དཔལ་ལྡན་རྒྱུད་བཞི་འདི་ཉིད་སློབ་གཞི་གཙོ་བོར་གནང་ནས་གསོ་བ་རིག་པའི་གཞུང་ལག་ལེན་དང་བཅས་པ་འཆད་སྤེལ་གནང་སྨན་པའི་རྒྱལ་པོ་དེ་དག་གིས་ཐུགས་སྐྱེད་དང་།མིའི་རིགས་ཀྱི་བསོད་ནམས་ཀྱི་མཐུ་ལ་བརྟེན་ནས་གཞུང་གདམས་ལག་ལེན་དང་བཅས་པ་མི་ཉམས་གོང་དུ་འཕེལ།ནམ་མཁའི་མཐའ་དང་མཉམ་པའི་ཕྲིན་ལས་རྒྱས་བཞིན་བཞུས་ཡོད་པའི་འདི་ལྟར་ལགས་སོ།དེ་ལ་སློབ་མའི་ཚོགས་ཤིན་ཏུ་མང་ཡང་།གཙོ་ཆེ་ཤོས།བསྟེན་ཐབས་དོགས་པ་མེད་པར་བློ་གཏད་ལ།།ངོ་ལྐོག་མེད་པར་བྱ་བ་བསྒུབ་པར་བྱ།།ཞེ་པའི་མཚན་ཉིད་ཚང་བའི་སྡོན་ལྡན་གྱི་སློབ་མ་སུམ་སྟོན་ཡེ་ཤེས་གཟུངས་ལ་བཀའ་རྫོགས།ལུང་རྫོགས།གཞུང་གདམས་ལག་ལེན་དང་བཅས་པ་བུམ་པ་གང་བྱོའི་ཚུལ་དུ་བསྩལ་ནས་ཁྱད་དུ་འཕགས་པའི་བརྒྱུད་འཛིན་པར་གྱུར།བཀའ་སྲོལ་འདི་ཉིད་དེ་ལས་རིམ་པར་བརྒྱུད་དེ་འཕེལ་ཞིང་རྒྱས་པར་གྱུར་གཡུ་ཐོག་གསར་མས་རྒྱུད་འདི་སྤེལ་ནས་ལོ༨༦༩སོ།